MFCผุดทาร์เก็ตฟันด์ลุยหุ้นสหรัฐ
MFC ลุยหุ้นสหรัฐ ออกกองทุนทาร์เก็ตฟันด์ I-US10 ขายวันที่ 9-15 พ.ย.นี้ ตั้งเป้ากำไร 10% ใน 1 ปี
8 พ.ย. 2553

MFC ลุยหุ้นสหรัฐ ออกกองทุนทาร์เก็ตฟันด์ I-US10 ขายวันที่ 9-15 พ.ย.นี้ ตั้งเป้ากำไร 10% ใน 1 ปี 
นายศุภกร สุนทรกิจ รองกรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า เอ็มเอฟซีเตรียมเปิดขายกองทุนเปิดเอ็มเอฟซี อินเตอร์เนชั่นแนล ยู เอส 10 (I-US10) ทาร์เก็ตฟันด์กองทุนแรกที่ลงทุนในหลักทรัพย์ที่จดทะเบียนในตลาดหลักทรัพย์ของสหรัฐอเมริกา มูลค่าโครงการ 1,000 ล้านบาท เปิดขายตั้งแต่วันที่ 9-15 พ.ย.นี้ ลงทุนขั้นต่ำ 10,000 บาท
ทั้งนี้ จากข้อมูล Bloomberg วันที่ 27 ต.ค.นี้มีปัจจัยสนับสนุนว่า หุ้นสหรัฐมีความน่าสนใจลงทุน จากการที่ธนาคารกลางสหรัฐหรือเฟดดำเนินนโยบายที่เอื้อต่อตลาดทุนคือ รักษาระดับดอกเบี้ยต่ำช่วยกระตุ้นการลงทุน และมาตรการอัดฉีดสภาพคล่องเพื่อรักษาระดับการฟื้นตัวของเศรษฐกิจ 
นอกจากนี้บริษัทในสหรัฐมีงบการเงินที่ดี โดยหลังจากการฟื้นตัวจากภาวะถดถอย มีผลกำไรเพิ่มขึ้นติดต่อกันเป็นไตรมาสที่ 4 และยังคงมีแนวโน้มเติบโตในอนาคต ทั้งนี้ผลกำไรในไตรมาส 3 ของบริษัทในดัชนี S&amp;P500 กว่าร้อยละ 85 เติบโตสูงกว่าที่นักวิเคราะห์คาดการณ์ไว้ และบริษัทในสหรัฐมีสภาพคล่องสูงจึงสนใจที่จะขยายการลงทุนหรือคืนเงินกลับให้ผู้ถือหุ้น ซึ่งเป็นผลดีต่อราคาหุ้น นอกจากนี้แล้ว ราคาหุ้นสหรัฐยังปรับตัวขึ้นน้อยกว่าภูมิภาคอื่น จึงมีโอกาสที่จะปรับตัวขึ้นได้อีก
กองทุนเปิด I-US10 เน้นลงทุนในสหรัฐที่มีสภาพคล่องสูง ไม่น้อยกว่า 80% ของมูลค่าทรัพย์สินสุทธิ โดยสามารถปรับพอร์ตการลงทุนตามสภาวการณ์ของตลาดได้ ซึ่งเป้าหมายของกองทุนจะเน้นสร้างผลตอบแทนจากการลงทุนที่ดีกว่า Benchmark (S&amp;P500 Index) โดยคัดเลือกหลักทรัพย์ตามประเภทอุตสาหกรรม เช่น การเงิน พลังงาน เทคโนโลยี เวชภัณฑ์ สาธารณูปโภค เป็นต้น และขนาดของธุรกิจ และมีการบริหารกองทุนแบบ Active โดยลงทุนด้วยสัญญาซื้อขายล่วงหน้า (Derivatives) พร้อมป้องกันความเสี่ยงด้านอัตราแลกเปลี่ยนเงินตราต่างประเทศตามความเหมาะสมกับสภาวการณ์ด้วยดุลยพินิจของผู้จัดการกองทุน 
กองทุนเปิด I-US10 จะสามารถเลิกโครงการได้เมื่อมูลค่าหน่วยลงทุนไม่ต่ำกว่า 11.30 บาท และตั้งเป้าหมายผลตอบแทนคืนให้ผู้ถือหน่วยลงทุนไม่ต่ำกว่า 11 บาทต่อหน่วยลงทุน หรือ 10% ภายในเวลา 1 ปี โดยบริษัทจะรับซื้อคืนหน่วยลงทุนอัตโนมัติและสับเปลี่ยนหน่วยลงทุนไปยังกองทุนเปิดเอ็มเอฟซี พันธบัตรตลาดเงิน (MM-GOV) เพื่อสนับสนุนการลงทุนอย่างต่อเนื่อง
"ล่าสุด เอ็มเอฟซีได้โชว์ผลงานทาร์เก็ตฟันด์กองทุนเปิด SPOT10S4 ซึ่งบริหารได้ตามเป้าหมายผลตอบแทนประมาณ 10.50% ภายในเวลาประมาณ 3 เดือน โดยมีผู้สนใจลงทุนรวมกว่า 780 ล้านบาท"นายศุภกร กล่าว